DA Den Europæiske Unions Tidende L 9/33

AFGØRELSE Nr. 1/2008 TRUFFET AF ASSOCIERINGSRÅDET EU-JORDAN

af 10. november 2008

om fastsættelse af en toldafviklingsplan for de varer, der er opført i bilag IV til associeringsaftalen

(2009/20/EF)

ASSOCIERINGSRÅDET HAR —

under henvisning til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (1) (i det følgende benævnt »associeringsaftalen«), som blev undertegnet i Bruxelles den 24. november 1997 og trådte i kraft den 1. maj 2002, særlig artikel 6 og artikel 11, stk. 5, og

ud fra følgende betragtninger:

(1) Under associeringsaftalen opretter Fællesskabet og Jordan i løbet af en overgangsperiode på højst 12 år begyndende på tidspunktet for associeringsaftalens ikrafttræden gradvist et frihandelsområde i overensstemmelse med aftalens bestemmelser og med bestemmelserne i den almindelige overenskomst om told og udenrigshandel fra 1994.

(2) I henhold til associeringsaftalen tager associeringsrådet de ordninger, der gælder for varer opført på listen over industrivarer med oprindelse i Fællesskabet i bilag IV til aftalen, der indeholder en liste over industrivarer med oprindelse i Fællesskabet, op til fornyet overvejelse fire år efter aftalens ikrafttræden og fastsætter på dette tidspunkt en toldafviklingsplan for disse varer.

(3) Toldafviklingsplanen for varer opført i bilag IV til associeringsaftalen er blevet fastlagt efter forhandlinger mellem Europa-Kommissionen og Jordan —

TRUFFET FØLGENDE AFGØRELSE:

Artikel 1

Importen til Jordan af varer med oprindelse i Fællesskabet opført i bilag IV til associeringsaftalen er omfattet af den toldafviklingsplan, der er fastlagt i denne aftales artikel 2. Planen anvendes med virkning fra den 1. maj 2008.

Artikel 2

1. Told på import til Jordan af varer med oprindelse i Fællesskabet opført på liste 1 i bilaget til denne afgørelse afvikles over to år begyndende den 1. maj 2008 og med fuldstændig toldfritagelse for de pågældende varer pr. 1. maj 2009. Tidsplanen for den gradvise afvikling af tolden er som følger:

a) Den 1. maj 2008 nedsættes toldsatserne til 3 % af basistolden.

b) Den 1. maj 2009 afskaffes den resterende told.

2. Told på import til Jordan af varer med oprindelse i Fællesskabet opført på liste 2 i bilaget til denne afgørelse afvikles over syv år begyndende den 1. maj 2008 og med fuldstændig toldfritagelse for de pågældende varer pr. 1. maj 2014. Tidsplanen for den gradvise afvikling af tolden er som følger:

a) Den 1. maj 2008 nedsættes toldsatserne til 90 % af basistolden.

b) Den 1. maj 2009 nedsættes toldsatserne til 80 % af basistolden.

c) Den 1. maj 2010 nedsættes toldsatserne til 70 % af basistolden.

d) Den 1. maj 2011 nedsættes toldsatserne til 60 % af basistolden.

e) Den 1. maj 2012 nedsættes toldsatserne til 50 % af basistolden.

f) Den 1. maj 2013 nedsættes toldsatserne til 40 % af basistolden.

g) Den 1. maj 2014 afskaffes den resterende told.

3. Told på import til Jordan af varer med oprindelse i Fællesskabet opført på liste 3 i bilaget til denne afgørelse afskaffes ikke. De jordanske myndigheder og Europa-Kommissionen fører gennem Underudvalget for Industri, Handel og Tjenesteydelser tilsyn med udviklingen i importen fra Fællesskabet til Jordan af øl (HS 2203) og vermouth (HS 2205) for at vurdere, om importen fra Fællesskabet reduceres i væsentligt omfang som følge at den præferencebehandling, der er indrømmet andre handelspartnere. Konstateres der en betydelig nedgang i importen fra Fællesskabet, tager de jordanske myndigheder og Europa-Kommissionen den gældende toldsats for de to omhandlede produkter op til fornyet overvejelse med henblik på at afhjælpe det konstaterede misforhold.

Artikel 3

Denne afgørelse træder i kraft på dagen for associeringsrådets vedtagelse heraf.

Udfærdiget i Bruxelles, den 10. november 2008. På associeringsrådets vegne J.-P. JOUYET Formand

(1) EFT L 129 af 15.5.2002, s. 3.